**Az Együttműködési megállapodás alapvető tudnivalói**

*Kik között köttetik?*

A gyakorlati képzést szervező szakképző iskola és a gyakorlati képzést folytató, a képzés feltételeivel részben vagy teljes egészében rendelkező gazdálkodó szervezet, vagy költségvetési szervként működő intézmény, alapítvány, egyesület, illetve ezek fenntartásában működő intézmények között jön létre az alábbi esetekben:

* *ha az adott szakmát tekintve a szakmai és vizsgakövetelményben az előírt gyakorlati képzési idő 40%-nál kevesebb,*
* *ha kizárólag az összefüggő szakmai gyakorlatra kerül alkalmazásra* ***(ÁGAZAT esetében is),***
* *ha a tanuló kiegészítő gyakorlatára kerül sor az előírt képzési idő maximum 40%-ában,*
* *ha a gyakorlat teljesítése költségvetési szervnél történik,*
* *ha a tanuló gyakorlati képzésére tanulószerződés nem köthető.*

*Gyakorlat előkészítésének, megvalósításának menete:*

* **2020. február – március** között a tanulók felkeresik a gyakorlati képzőket, ahol a nyári gyakorlatot tervezik letölteni, egyeztetés céljából. A gyakorlati képző *Befogadó nyilatkozatot* ad a képzés teljesítéséhez.
* **2020. április – május** között az iskola megköti a gazdálkodó szervezettel a nyári gyakorlatra az *Együttműködési megállapodást*, amiben a tanulók adatai, gyakorlatuk ideje rögzítésre kerül.
* **2020. június – augusztus között** a tanulók részt vesznek a szakmai gyakorlaton, és a gyakorlati hely *leigazolja a letöltött szakmai tevékenységet*.

*Mikor és hogyan kell a gyakorlatot teljesíteni?*

Összefüggően, kiskorú tanuló esetén legfeljebb **napi 7 órás** gyakorlat keretében 6.00 és 22.00 között folyamatosan kell a tanulók összefüggő szakmai gyakorlatát megszervezni. Nagykorú tanuló esetén legfeljebb napi 8 óra lehet a gyakorlat.

A nyári gyakorlatot legkorábban a tanulók **2020. június 16-án (kedden)** kezdhetik meg.

Szakgimnáziumi ágazati képzés esetén a **2019/2020-as tanévben** a **10. és 11. évfolyamos tanulóknak 140 óra** (20 nap) összefüggő szakmai gyakorlat letöltése kötelező ahhoz, hogy magasabb évfolyamba léphessenek. *(A jelenleg 9. évfolyamos szakgimnáziumi ágazati képzésben részt vevő tanulónak nincs előírt nyári összefüggő szakmai gyakorlata.)* Érettségire épülő 2 éves szakképzésben **nappali** tagozaton tanuló nyári összefüggő szakmai gyakorlatának idejét a szakképesítés Szakmai és Vizsgakövetelménye tartalmazza, a legtöbb szakma esetén a gyakorlat időtartama **13. évfolyamon** **160 óra** (20 nap\*8 óra). Felnőttoktatás esti képzésén tanuló diák gyakorlata akkor megfelelő, ha a nappali munkarendben előírt gyakorlati óraszám legalább 60%-át teljesíti.

*Milyen juttatások illetik meg a tanulót?*

Évközi gyakorlat esetében pénzbeli juttatás nem jár a tanulónak, az összefüggő nyári gyakorlat esetében pedig a juttatás összege nem lehet kevesebb, mint a mindenkori minimálbér 15%-ának 1,3-szorosa, ami **2020-ban 31.395 Ft** (járulék és adómentes).

**Az együttműködési megállapodás alapján fizetendő tanulói pénzbeli juttatás az összefüggő szakmai gyakorlaton töltött, valamennyi megkezdett hét után jár.** (Ha a hét során csupán 1 nap gyakorlata van a tanulónak, az is megkezdett hétnek számít.)

Az együttműködési megállapodás alapján fizetendő tanulói pénzbeli juttatás heti összege a fizetendő pénzbeli juttatás havi összegének egynegyed része **(7.849 Ft**). Az együttműködési megállapodás alapján fizetendő pénzbeli juttatás összegét a mulasztott napok arányában csökkenteni kell, ha a tanuló a gyakorlatról igazolatlanul távol marad. Kifizetése történhet banki átutalással vagy készpénzben is az utolsó gyakorlati napot követően.

*Egyéb kötelezettségek (évközi és összefüggő gyakorlat teljesítése esetén is):* **munkaruha, egyéni védőfelszerelés, tisztálkodási eszközök, munka-, balesetvédelmi és szükség szerint tűzvédelmi oktatás, étkezési hozzájárulás biztosítása.**

*Be kell-e jelenteni a tanulót az OEP felé?*

A társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX tv. 5§ (1) bekezdése alapján az együttműködési megállapodással gyakorlati oktatáson résztvevő tanulót NEM kell bejelenteni az OEP és a NAV felé (a tanuló a tanulói jogviszonya alapján biztosított). Nem kell fizetni utána egészségbiztosítási járulékot és nyugdíjjárulékot sem, a tanuló gyakorlati képzésre kapott juttatása SZJA- mentes jövedelem illetve bevétel.

*Milyen dokumentumokkal kell rendelkeznie a képzőhelynek?*

* **Együttműködési megállapodás:** 1 példány a területileg illetékes gazdasági kamara által ellenjegyezve, a gyakorlat e nélkül NEM kezdhető meg!
* **Munkavédelmi-, balesetvédelmi, tűzvédelmi napló:** a gyakorlatot teljesítő tanuló aláírásával igazolja, hogy az oktatást megkapta.
* **Foglalkozási Napló**, melyben naprakészen nyomon követhetőek a tanuló adatai, a gyakorlat tevékenysége napi bontásban és a tanuló értékelése. A foglalkozási napló, a jelenléti ívvel együtt, a költségcsökkentő tételek lehívásához teljesítési igazolásként szolgál.
* **Jelenléti ív.**
* **A képzés programja**, mely tartalmazza a képzés követelményeit, óraszámát, időtartamát.
* Kamara által kiállított **Képzési határozat**

*Mit tud a gyakorlati képző elszámolni a tanuló után?*

Az együttműködési megállapodással érintett tanuló esetében a szakképzési hozzájárulás bevallásában bizonyos feltételek teljesülése esetén ***csökkentő tételként*** lehet feltüntetni a tanulók után járó kedvezményt ***(2011. évi CLV. törvény alapján\*\*):***

* A gyakorlati képzési normatíva összegét egy napra meghatározva, az alapnormatíva összegének 130-cal történő elosztásával kell kiszámítani:
  + **480.000 Ft / 130 = 3.692 Ft/tanuló/nap**

***\*\*Megjegyzés:***

*2011. évi CLXXXVII. törvény a szakképzésről (Hatályos: 2019.09.01 – 2019.12.31., régi Szt.), a 2019. évi LXXX. törvény a szakképzésről (Hatályos: 2020.01.01 - 2020.12.31., új Szkt. ). Az átmeneti rendelkezések szerint a 2020. május 31-ét megelőzően létesített tanulói jogviszonyhoz kapcsolódó jogokra és kötelezettségekre az Nkt., a szakképzésről szóló 2011. évi CLXXXVII. törvény és a szakképzési hozzájárulásról és a képzés fejlesztésének támogatásáról szóló 2011. évi CLV. törvény és más jogszabály az új Szkt. hatálybalépését megelőző napon hatályos rendelkezéseit kell alkalmazni.*

Szombathely, 2020. január 8.